钦定古今图书集成/明伦汇编/家范典/第039卷 > 朱子全书 > 《读余隐之尊孟辨》
## 钦定古今图书集成/明伦汇编/家范典/第039卷 > 朱子全书 > 《读余隐之尊孟辨》

疑曰：“‘《经》云‘当不义则子不可不争于父’。《传》云：‘爱子教
之以义方’。《孟子》云‘父子之间不责善，不责善’，是不谏
不教也’。可乎？”辨曰：“‘‘孟子曰：‘古者易子而教之’，非谓其
不教也。又曰‘父子之闲不责善’，父为不义则争之’，非
责善之谓也。《传》云‘爱子教之以义方’。岂自教也哉？胡
不以吾夫子观之’？鲤趋而过庭，孔子告之：‘不学《诗》，无
以言；不学《礼》，无以立’。鲤退而学《诗》与《礼》，非孔子自以
《诗》《礼》训之也。”陈亢喜曰：“问一得三：闻《诗》，闻《礼》，又闻君
子之远其子。孟子之言，正与孔子不约而同，其亦有
所受而言之乎？”曰：“‘子虽不可不争于父，观《内则》《论语》
之言，则其谏也以微’。隐之说已尽，更发此意尤佳。”